[right]شسولفلك عليك بهاي انة احتاريت
ولازم من اسولف اطلع مقصر
ياطعم الصبر واعتذر يا مولاي
الزارع يتامى كلي شيخضر
عفية شكد سمح بابك ولا سمدود
رغم كوخ انت بيتك واعتقد اصغر
بس كلبك يحيدر هو جان الكوخ
شما تكثر يتامى الغرف بي تكثر
وطشرت النجم واليل ضميتة
عن عيون اليتامى حتى ماتسهر
وخيبر مافتحتة اشلون هاي تصير
افسرهة ولكن صعبة تتفسر
بعد ماماد جفك ياابو الحسنين
خيبر فتح روحة وصار وجهة اصفر
تكسر راس كلمن حاول ايأذيك
بس الحلوة عندك كلب ماتكسر
ماتكدر عليهم بالله ياهو الكــــــــال
يالمرجع الشمس معقولة ماتكدر
تجرح هذا..عفتة تروح تكتل ذاك
وذاك تشوفة يبجي وهذا يتبتر
واذا واحد يجيك اتشوف عمرة اصغير
تعوفة انت وتكتلة عود من يكبر
بكيفك بالحرب منطيهة خد وعين
قساوة بطيب سيفك يكسر ويجبر
صابوك.... افطرت ماصدك اني بهاي
اذا رمضان يفطر انت ماتفطر